ฟันธงศก.โตแค่ 2% ดัชนีครัวเรือนต่ำสุดรอบ 1 ปี
ศูนย์วิเคราะห์เศรษฐกิจทีเอ็มบี ออกรายงานประเมินเศรษฐกิจไทยในไตรมาส 2 ปีนี้ มีแนวโน้มขยายตัวได้เพียง 2% เท่านั้น
15 ส.ค. 2558

โดย...ทีมข่าวการเงินโพสต์ทูเดย์
ศูนย์วิเคราะห์เศรษฐกิจทีเอ็มบี ออกรายงานประเมินเศรษฐกิจไทยในไตรมาส 2 ปีนี้ มีแนวโน้มขยายตัวได้เพียง 2% เท่านั้น จากที่เคยคาดการณ์ไว้ก่อนหน้านี้ที่ 2.8% เนื่องจากเครื่องชี้ทางเศรษฐกิจหลายตัวเติบโตต่ำกว่าคาด ทั้งตัวเลขการส่งออก อุปสงค์ภายในประเทศ ผลผลิตภาคการเกษตรและอุตสาหกรรม
รายงานระบุว่า แม้การส่งออกในรูปเงินบาทในไตรมาส 2 จะเริ่มดีขึ้น แต่ก็เป็นเพียงแค่การหดตัวที่ลดลงจากไตรมาสก่อนหน้าจาก 4.4% เหลือหดตัว 3.5% เท่านั้น โดยได้ปัจจัยบวกจากค่าเงินบาทที่อ่อนค่าทำให้ผู้ส่งออกมีรายได้ในรูปเงินบาทสูงขึ้น แต่เศรษฐกิจโลกที่ยังไม่ฟื้นตัวอย่างชัดเจน จะทำให้การส่งออกเป็นปัจจัยถ่วงเศรษฐกิจไทยในปีนี้ 
การส่งออกที่หดตัวและการย้ายฐานการผลิต ทำให้ดัชนีผลผลิตภาคอุตสาหกรรมแย่ลงตามไปด้วย โดยในไตรมาส 2 หดตัว 7.6% จากไตรมาสแรกที่ขยายตัว 0.1% ดัชนีความเชื่อมั่นภาคอุตสาหกรรมยังคงอยู่ในระดับต่ำ ส่งผลให้ดัชนีการลงทุนภาคเอกชนขยายตัวเพียง 0.9% ขณะที่ปัญหาภัยแล้งยังซ้ำเติมการบริโภคของภาคเอกชน ที่พลิกกลับมาหดตัว 0.8% จากที่โตได้ 0.7% ในไตรมาสก่อน โดยต้นทุนทางการเงินที่ต่ำลงไม่ได้ช่วยกระตุ้นเศรษฐกิจมากนัก เพราะความเชื่อมั่นที่ยังต่ำ และปัญหาหนี้ครัวเรือนในระดับสูง
ทั้งนี้ คาดว่าในครึ่งปีหลังเศรษฐกิจไทยจะยังคงฟื้นตัวช้า โดยมีความเสี่ยงที่ต้องติดตาม ได้แก่ การชะลอตัวของเศรษฐกิจจีน ราคาสินค้าโภคภัณฑ์ที่ยังทรงตัวอยู่ในระดับต่ำ และผลกระทบของภาวะภัยแล้ง แต่หากสำนักงานคณะกรรมการพัฒนาการเศรษฐกิจและสังคมแห่งชาติ (สศช.) รายงานผลิตภัณฑ์มวลรวมในประเทศ (จีดีพี) ไตรมาส 2 ในวันที่ 17 ส.ค. ออกมาต่ำกว่าที่ประมาณการไว้ ทางทีเอ็มบีจะปรับลดประมาณ การเศรษฐกิจไทยในปีนี้ลงต่ำกว่าประมาณการเดิมที่ 3%
ด้านศูนย์วิจัยกสิกรไท เปิด เผยผลสำรวจภาวะการครองชีพของครัวเรือนเดือน ก.ค. ว่า ดัชนีภาวะเศรษฐกิจครัวเรือนลดลงต่อเนื่องเป็นเดือนที่ 6 มาอยู่ที่ 43.5 จาก 43.8 ในเดือนก่อนหน้า แตะระดับต่ำสุดในรอบ 12 เดือน
ขณะที่ดัชนีสะท้อนการคาดการณ์ 3 เดือนข้างหน้า อยู่ที่ 45.0 ซึ่งเป็นระดับต่ำสุดนับตั้งแต่เดือน มิ.ย. 2557 เป็นต้นมา สะท้อนว่าบรรยากาศการใช้จ่ายของครัวเรือนในช่วง 2-3 เดือนหลังจากนี้จะยังคงซบเซา และอาจไม่เพิ่มรายจ่ายอื่นๆ นอกจากสินค้าที่จำเป็นต่อการดำรงชีพเท่านั้น 
ทั้งนี้ แม้ศูนย์วิจัยกสิกรไทยจะยังคงคาดการณ์ตัวเลขการบริโภคภาคเอกชนในปี 2558 ไว้ที่ 1.3-2.1% แต่ความเชื่อมั่นของครัวเรือนที่ยังฟื้นตัวช้าอาจทำให้จังหวะการฟื้นตัวของบรรยากาศการใช้จ่ายในช่วงครึ่งหลังของปี 2558 ต้องใช้เวลานานขึ้น 
“บรรยากาศความเชื่อมั่นของภาคครัวเรือนยังคงอยู่ในภาวะค่อนข้างซบเซา เพราะแม้ในระหว่างเดือนจะมีการปรับราคาน้ำมันเชื้อเพลิงขายปลีกภายในประเทศลงถึง 5 ครั้ง ตามทิศทางราคาน้ำมันโลก และผู้ประกอบการ/ห้างร้านต่างๆ จะจัดรายการส่งเสริมการขาย แต่แรงหนุนดังกล่าว ก็ ช่วยชดเชยภาระค่าใช้จ่ายของครัวเรือนได้แค่ส่วนหนึ่งเท่านั้น” ศูนย์วิจัยกสิกรไทย ระบุ